92 sake van hofrol verwyder weens swak polisiewerkAlbert Fritz, die Wes-Kaapse LUR vir gemeenskapsveiligheid. (Foto: ANA) Ondoeltreffende ondersoekwerk deur die Suid-Afrikaanse Polisiediens (SAPD) het daartoe gelei dat altesaam 92 sake van die hofrol verwyder is. Só het Albert Fritz, Wes-Kaapse LUR van gemeenskapsveiligheid, Woensdag gesê tydens die bekendmaking van die eenheid wat toesig hou oor hofsake in die provinsie se verslag van 1 Julie tot 30 September. Die verslag fokus veral op geslag- en gesinsgeweld asook moord op vroue. Fritz sê sy departement is ingevolge die Grondwet verplig om toesig te hou oor die polisiediens se optrede en doeltreffendheid. Die eenheid wat toesig hou oor hofsake is om dié rede op die been gebring en om verslag te doen oor sake wat van die hofrol verwyder is weens die ondoeltreffendheid van die polisie. Die eenheid moet ook kyk wat gedoen kan word om dié sake weer op die hofrol te kry en moontlike tugstappe te oorweeg. Die eenheid het in die betrokke tydperk gefokus op die volgende areas: Bishop Lavis, Mfuleni, Delft, Mitchells Plain, Gugulethu, Nyanga, Harare, Philippi, Khayelitsha, Philippi-Oos, Kraaifontein en Ravensmead. Van die 92 sake wat van die hofrol verwyder is, is 52 verwyder weens dossiere wat nie by die hof ingedien is nie en 40 weens ondersoeke wat nie afgehandel is nie. Altesaam 66 van die 92 sake handel oor geslag- en gesinsgeweld, insluitend seksuele misdrywe, aanranding, aanranding met die doel om ernstig te beseer, die oortreding van ŉ beskermingsbevel, moord en poging tot moord. Fritz het spesifieke na twee kommerwekkende gevalle verwys. In die een saak is ŉ man aangekla van die onwettige besit van ŉ vuurwapen en ammunisie. Die verdagtes het op 31 Oktober 2019 die eerste keer in die hof verskyn. Die saak is daarna na Februarie, toe Maart, toe April, toe Mei en toe Junie uitgestel waarna dit van die hofrol verwyder is aangesien die dossier nie na die hof gebring is nie. In die ander saak is ŉ man aangekla oor hy glo nie ŉ beskermingsbevel nagekom het nie. Hy het in Oktober 2019 die eerste keer in die hof verskyn en nadat die saak ook talle kere uitgestel is, is dit sowat agt maande later van die hofrol verwyder. Fritz sê hoewel die Covid-19-pandemie druk op die strafregstelsel veroorsaak het, is dit steeds onaanvaarbaar om iemand wat as ŉ bedreiging vir die gemeenskap gesien word, vry te laat. “Hierdie sake is ernstig en dit is onaanvaarbaar dat dossiere nie in howe beskikbaar is nie.” Oor geslag- en gesinsgeweld sê Fritz dat almal op alle vlakke van die regering moet saamwerk om dié tipe misdade te bekamp, veral omdat dit so gereeld voorkom. Fritz het ook die eenheid se beamptes geloof vir hul harde werk om toesig oor die polisie te werk te doen. “Gedurende die oorsigtydperk was dit moeilik vir die eenheid om toegang tot howe te kry wees die pandemie, en tog het hulle voortgegaan om hul noodsaaklike werk te verrig, met die fokus op geïdentifiseerde polisiekantore, ernstige algemene misdade en geslag- en gesinsgeweld.